Ο **Ποδοσφαιρικός Αθλητικός Όμιλος Ελευσίνας «ο Ηρακλής»** είναι ποδοσφαιρικός σύλλογος με έδρα την Ελευσίνα. Επίσημο έτος ίδρυσης του συλλόγου είναι το 1928, χρώματα του συλλόγου το πράσινο και το λευκό και έμβλημά του το τριφύλλι. Ο σύλλογος ανήκει στην Ε.Π.Σ. Δυτικής Αττικής, αγωνιζόμενος στις διοργανώσεις της, ενώ παλαιότερα άνηκε στη δύναμη της Ε.Π.Σ. Πειραιώς. Στο παρελθόν είχε αγωνιστεί στη Γ΄ Εθνική και στη Δ΄ Εθνική Κατηγορία. Έδρα του αποτελεί το Δημοτικό Στάδιο Ελευσίνας.

Ιστορία
-------

Ο **Ηρακλής Ελευσίνας** ιδρύθηκε το 1928 στην Ελευσίνα από Μικρασιάτες πρόσφυγες. Αποτέλεσε απόγονος του προγενέστερου συλλόγου «Μικρασιατική Ένωση Ελευσίνας», πρώτη προσφυγική ομάδα της περιοχής που υπήρχε από το 1925. Το όνομα του συλλόγου παραπέμπει στον ομώνυμο ήρωα της Ελληνικής μυθολογίας και δόθηκε από τον Ηρακλή Γιογιό, ένας εκ των ιδρυτών του συλλόγου.

Το 1956 εντάχθηκε στη δύναμη της Ε.Π.Σ. Πειραιώς και έκτοτε αγωνίζεται επίσημα. Την περίοδο 1979-1980 αναδείχθηκε υπέρ-πρωταθλητής Πειραιώς επικρατώντας του Αίαντα Σαλαμίνας στον αγώνα που διεξήχθη στο Δημοτικό Γήπεδο Νεάπολης Νίκαιας και κέρδισε την άνοδο στην Εθνική Ερασιτεχνική Κατηγορία, τρίτη τη τάξει κατηγορία του Ελληνικού ποδοσφαίρου. Το 1982-1983 αναδείχθηκε πρωταθλητής Πειραιώς και το 1990-1991 αναδείχθηκε υπέρ-πρωταθλητής επικρατώντας εκ νέου του Αίαντα Σαλαμίνας στον αντίστοιχο αγώνα που διεξήχθη στο Δημοτικό Στάδιο Κορυδαλλού. Τις χρονιές 1980-1981 και 1981-1982 αγωνίστηκε στην Εθνική Ερασιτεχνική Κατηγορία και τις χρονιές 1983-1984, 1991-1992, 1992-1993 και 1993-1994 αγωνίστηκε στο πρωτάθλημα της Δ΄ Εθνικής Κατηγορίας.

Κατόπιν, συνέχισε να αγωνίζεται στο πρωτάθλημα της Α΄ Κατηγορίας της Ε.Π.Σ. Πειραιώς και το 2003 ιδρύθηκε η Ε.Π.Σ. Δυτικής Αττικής, με τον Ηρακλή Ελευσίνας να εντάσσεται και να αποτελεί ιδρυτικό της σωματείο. Από τη σεζόν 2003-2004 αγωνίζεται στην Α΄ Κατηγορία της Ε.Π.Σ. Δυτικής Αττικής. Το 2018 κατέκτησε το Κύπελλο της Ε.Π.Σ. Δυτικής Αττικής στην παρθενική του συμμετοχή στον τελικό της διοργάνωσης, επικρατώντας του Μανδραϊκού. Τη σεζόν 2018-2019 συμμετείχε ως Κυπελλούχος της Ε.Π.Σ. Δυτικής Αττικής στο Κύπελλο Ελλάδας, όπου συνάντησε τον Κυπελλούχο της Ε.Π.Σ. Λασιθίου Ο.Φ. Ιεράπετρας, ομάδα της Γ΄ Εθνικής Κατηγορίας και αποκλείστηκε.

Παραπομπές
----------

1. ↑  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 7 Ιουνίου 2023.
2. ↑  «Ε.Π.Σ.Δ.Α.: ΗΡΑΚΛΗΣ ΕΛΕΥΣΙΝΑΣ». *www.epsda.gr*. Ανακτήθηκε στις 7 Ιουνίου 2023.
3. ↑  «Δημοτικό Στάδιο Ελευσίνας (ποδόσφαιρο - στίβος)». *Ν.Π.Δ.Δ. Π.Α.Κ.Π.Π.Α. Δήμου Ελευσίνας* (στα Αγγλικά). Ανακτήθηκε στις 7 Ιουνίου 2023.
4. ↑  «90 χρόνια ιστορίας για τον Ηρακλή Ελευσίνας - Οι Μικρασιάτες πρόσφυγες - sports.ert.gr». *web.archive.org*. 22 Ιουνίου 2021. Αρχειοθετήθηκε από το πρωτότυπο στις 22 Ιουνίου 2021. Ανακτήθηκε στις 7 Ιουνίου 2023.
5. ↑  «Η πιο βαριά σελίδα στην ιστορία του Ηρακλή Ελευσίνας | ΘΡΙΑΣΙΟ». 7 Απριλίου 2014. Ανακτήθηκε στις 7 Ιουνίου 2023.
6. ↑  «Greece - List of Fourth Level Final Tables». *www.rsssf.org*. Ανακτήθηκε στις 7 Ιουνίου 2023.
7. ↑  Γεωργάκης, Θοδωρής (14 Μαρτίου 2018). «O Ηρακλής Ελευσίνας γκρέμισε τη Μάνδρα στην παράταση (1-0) (upd)». *Fosonline.gr*. Ανακτήθηκε στις 7 Ιουνίου 2023.
8. ↑  megara (15 Μαρτίου 2018). «Κυπελλούχος Δυτικής Αττικής ο Ηρακλής Ελευσίνας, 1-0 τον Μανδραϊκό». *Megara.org*. Ανακτήθηκε στις 7 Ιουνίου 2023.
9. ↑  Περιφάνη, Φώτη (26 Αυγούστου 2018). «Ηρακλής Ελευσίνας- ΟΦ Ιεράπετρας 2-3». *stoplekto.gr*. Ανακτήθηκε στις 7 Ιουνίου 2023.
10. ↑  megara (27 Αυγούστου 2018). «Κύπελλο Ελλάδας: Δυνατό crash test o Ηρακλής Ελευσίνας με τον ΟΦ Ιεράπετρας». *Megara.org*. Ανακτήθηκε στις 7 Ιουνίου 2023.